Nevena Božović

Nevena Božović (serbisk kyrillisk: Невена Божовић; født 15. juni 1994 i Mitrovica i daværende FR Jugoslavia) er en serbisk sanger og låtskriver. Hun debuterte musikalsk som 13-åring, da hun representerte Serbia i Junior Eurovision Song Contest 2007 med sangen «Piši mi», der hun ble nummer tre. Božović fikk imidlertid sitt store gjennombrudd da hun ble nummer to i den TV-sendte talentkonkurransen Prvi glas Srbije i 2012–2013.

I 2013 var hun en del av bandet Moje 3 som representerte Serbia i Eurovision Song Contest 2013 med sangen «Ljubav je svuda», men trioen ble slått ut i semifinalen. Božović representerte Serbia på nytt i Eurovision Song Contest 2019, som soloartist med sangen «Kruna». Hun var med det den første deltakeren som hadde deltatt i både Eurovision Song Contest og Junior Eurovision Song Contest som soloartist.

Bakgrunn 
Božović ble født og vokste opp i Mitrovica, som i dag er en del av Kosovo. Božović studerte musikk ved Kunstuniversitetet i Beograd.

I 2007 deltok hun i sangkonkurransen Izbor za dečju pesmu Evrovizije, Serbias nasjonale finale til Junior Eurovision Song Contest. Hun vant konkurransen med sangen «Piši mi» (skriv til meg), og fikk representere Serbia i den internasjonale finalen i Rotterdam i Nederland. Der endte hun på en tredjeplass, noe som er Serbias beste plassering i konkurransen. 

I 2012 deltok hun den serbiske versjonen av The Voice og ble nummer to, bare slått av Mirna Radulović. Året etter utgjorde hun gruppen Moje 3, sammen med Mirna Radulović og Sara Jovanović. Gruppen vant sangkonkurransen Beosong 2013 med sangen «Ljubav je Svuda» (kjærligheten er overalt). Trioen representerte Serbia i Eurovision Song Contest 2013 i Malmö. De endte på en ellevteplass i sin semifinale og kvalifiserte seg ikke til finalen. 

I juli 2013 ga hun ut en ny singel, «Pogledaj me» (se på meg). Hun var også en av fagdommerne i den serbiske juryen i Eurovision Song Contest 2015 i Wien. I 2019 fikk hun prisen for årets alternativ-/elektropop-sang under den serbiske prisutdelingen Music Awards Ceremony for låten «Jasno mi je» (det er opplagt for meg). Samme år deltok hun i Beovizija med sangen «Kruna» (krone). Hun vant konkurransen og representerte dermed Serbia i Eurovision Song Contest 2019 i Tel Aviv.

Diskografi

Singler 
 2007 — «Piši mi»
 2009 — «Ti»
 2013 — «Ljubav je svuda» (som del av gruppen Moje 3)
 2013 — «Pogledaj me»
 2013 — «Znam da noćas gubim te»
 2014 — «Bal»
 2015 — «Trebam tebe»
 2016 — «Čujem da dolaziš u grad»
 2016 — «Siesta»
 2017 — «Jasno mi je»
 2017 — «Dangerous Drug»
 2019 — «Kruna»

Referanser

Eksterne lenker 
 
 
 

 
 

Serbiske musikere
Serbiske sangere
Deltakere i Eurovision Song Contest 2013
Deltakere i Eurovision Song Contest 2019
Personer fra Mitrovica